Ўзбекистон Республикаси

Марказий сайлов комиссиясининг

2024 йил 5 июндаги 1338-сон қарорига

илова

**Сайлов округлари ва участкаларини тузиш тартиби   
тўғрисидаги низом**

**1-боб. Умумий қоидалар**

1. Мазкур Низом Ўзбекистон Республикасининг Сайлов кодексига (бундан буён матнда Сайлов кодекси деб юритилади) мувофиқ Ўзбекистон Республикаси Олий Мажлиси Қонунчилик палатаси (бундан буён матнда Қонунчилик палатаси деб юритилади), халқ депутатлари вилоят, туман   
ва шаҳар Кенгашларига сайлов ўтказиш бўйича сайлов округлари   
ва участкаларини тузиш тартибини белгилайди.

2. Ушбу низомда белгиланган субъектлар ўртасидаги муносабатлар   
“Е-saylov” ахборот тизими орқали амалга оширилиши мумкин.

3. Сайлов округларини тузиш тўғрисидаги тақдимномада кўрсатиладиган сайловчилар сони Ўзбекистон Республикаси Марказий сайлов комиссияси (бундан буён матнда Марказий сайлов комиссияси деб юритилади) томонидан сайлов кампанияси бошланганлиги эълон қилинган вақтда Сайлов жараёнини бошқариш ахборот тизимидан олинади.

4. Сайлов округининг чегаралари туташтирилганида ягона ҳудудни ташкил этиши лозим. Бир-бири билан ўзаро чегарадош бўлмаган ҳудудлар доирасида сайлов округи тузилиши мумкин эмас. Ўзбекистон Республикасининг қўшни давлатлар ҳудудида жойлашган анклав ҳудудларини инобатга олган ҳолда тузилган сайлов округлари бундан мустасно.

**2-боб. Қонунчилик палатаси депутатлари сайловини ўтказиш бўйича сайлов округларини тузиш**

5. Қонунчилик палатаси депутатлари сайловини ўтказиш учун етмиш бешта ҳудудий бир мандатли сайлов округи тузилади.

6. Қонунчилик палатаси депутатлигига сиёсий партиялар томонидан кўрсатилган номзодлар рўйхати асосида Қонунчилик палатасига сайлов ўтказиш учун Ўзбекистон Республикасининг бутун ҳудуди ягона сайлов округи ҳисобланади.

7. Қонунчилик палатаси депутатлари сайловини ўтказиш бўйича бир мандатли сайлов округларининг чегаралари Қорақалпоғистон Республикасининг, вилоятларнинг ва Тошкент шаҳрининг маъмурий-ҳудудий тузилиши инобатга олинган ҳолда, қоида тариқасида, Ўзбекистон Республикасининг бутун ҳудудида сайловчилар сони тенг ҳолда белгиланади. Бир мандатли сайлов округидан Қонунчилик палатасига бўлиб ўтадиган сайловда ҳар бир сайлов округидан битта депутат сайланади.

8. Қонунчилик палатаси депутатлари сайловини ўтказиш бўйича бир мандатли сайлов округларини тузишда сайлов округларидаги сайловчилар сонининг йўл қўйиладиган энг кўп четга чиқиши, қоида тариқасида, ўн фоиздан ошмаслиги керак.

9. Қонунчилик палатаси депутатлари сайловини ўтказиш бўйича бир мандатли сайлов округларининг чегаралари кўрсатилган Қорақалпоғистон Республикаси Жўқорғи Кенгеси, халқ депутатлари вилоятлар ва Тошкент шаҳар Кенгашларининг тақдимномалари сайловга камида етмиш беш кун қолганида Марказий сайлов комиссиясига тақдим этилади.

Сайлов округини тузиш ҳақидаги тақдимномада сайлов округи чегараси доирасига кирувчи тегишли ҳудуднинг туман, шаҳар, маҳалладан иборат маъмурий-ҳудудий бирликлари рўйхати, сайловчилар сони кўрсатилади.

10. Қонунчилик палатаси депутатлари сайловини ўтказиш бўйича бир мандатли сайлов округлари Марказий сайлов комиссияси томонидан ҳар беш йилда бир марта тузилади.

11. Қонунчилик палатаси депутатлари сайловини ўтказиш бўйича бир мандатли сайлов округларининг рўйхатлари, уларнинг чегаралари ва сайловчилар сони кўрсатилган ҳолда сайловдан камида етмиш кун олдин Марказий сайлов комиссияси томонидан расмий веб-сайтида ва бошқа манбааларда эълон қилинади.

**3-боб. Халқ депутатлари вилоятлар ва Тошкент шаҳар Кенгашларига сайлов ўтказиш бўйича сайлов округларини тузиш**

12. Халқ депутатлари вилоятлар ва Тошкент шаҳар Кенгашларига сайлов ўтказиш учун сайлов округлари халқ депутатлари вилоятлар ва Тошкент шаҳар Кенгашларидаги депутатлик ўринларига тенг миқдорда тузилади.

13. Халқ депутатлари вилоятлар ва Тошкент шаҳар Кенгашларига бўлиб ўтадиган сайловда ҳар бир сайлов округидан битта депутат сайланади.

14. Халқ депутатлари вилоятлар ва Тошкент шаҳар Кенгашларига сайлов ўтказиш бўйича сайлов округларининг чегаралари кўрсатилган тегишли вилоят, Тошкент шаҳар ҳокимининг тақдимномаси сайловга камида етмиш беш кун қолганида тегишли ҳудудий сайлов комиссиясига киритилади.

Сайлов округини тузиш ҳақидаги тақдимномада сайлов округи чегараси доирасига кирувчи тегишли туман, шаҳар ҳудудидаги маҳаллалар ва кўчалардан иборат маъмурий-ҳудудий бирликлар рўйхати, сайловчилар сони кўрсатилади.

15. Халқ депутатлари вилоятлар ва Тошкент шаҳар Кенгашларига сайлов ўтказиш бўйича сайлов округлари ҳудудий сайлов комиссияси томонидан, қоида тариқасида, сайловчилар сони тенг ҳолда ҳар беш йилда бир марта тузилади. Сайлов округларининг чегаралари вилоятлар ва Тошкент шаҳрининг маъмурий-ҳудудий тузилиши инобатга олинган ҳолда белгиланади.

16. Сайлов округларининг рўйхатлари уларнинг чегаралари, сайловчилар сони ва округ сайлов комиссияларининг жойлашган ери кўрсатилган ҳолда сайловдан камида етмиш кун олдин тегишли ҳудудий сайлов комиссияси томонидан эълон қилинади.

17. Халқ депутатлари вилоятлар ва Тошкент шаҳар Кенгашларига сайлов ўтказиш бўйича сайлов округларини тузишда сайлов округларидаги сайловчилар сонининг йўл қўйиладиган энг кўп четга чиқиши, қоида тариқасида, ўн фоиздан ошмаслиги керак.

**4-боб. Халқ депутатлари туман, шаҳар Кенгашларига сайлов ўтказиш бўйича сайлов округларини тузиш**

18. Халқ депутатлари туман, шаҳар Кенгашларига сайлов ўтказиш учун сайлов округлари тегишли халқ депутатлари туман, шаҳар Кенгашларидаги депутатлик ўринларига тенг миқдорда тузилади.

19. Халқ депутатлари туман, шаҳар Кенгашларига бўлиб ўтадиган сайловда ҳар бир сайлов округидан битта депутат сайланади.

20. Халқ депутатлари туман, шаҳар Кенгашларига сайлов ўтказиш бўйича сайлов округларининг чегаралари кўрсатилган тегишли туман, шаҳар ҳокимининг тақдимномаси сайловга камида етмиш беш кун қолганида тегишли туман, шаҳар сайлов комиссиясига киритилади.

Сайлов округини тузиш ҳақидаги тақдимномада сайлов округи чегараси доирасига кирувчи маҳалла, кўчалар номи, кўп қаватли уйларнинг рақамлари, сайловчилар сони кўрсатилади.

21. Халқ депутатлари туман, шаҳар Кенгашларига сайлов ўтказиш бўйича сайлов округлари тегишли туман, шаҳар ҳокимининг тақдимномасига асосан тегишли туман, шаҳар сайлов комиссияси томонидан, қоида тариқасида, сайловчилар сони тенг ҳолда ҳар беш йилда бир марта тузилади. Сайлов округларининг чегаралари туман, шаҳарнинг маъмурий-ҳудудий тузилиши инобатга олинган ҳолда белгиланади.

22. Сайлов округларининг рўйхатлари уларнинг чегаралари ва сайловчилар сони кўрсатилган ҳолда сайловдан камида етмиш кун олдин тегишли туман, шаҳар сайлов комиссияси томонидан эълон қилинади.

23. Халқ депутатлари туман, шаҳар Кенгашларига сайлов ўтказиш бўйича сайлов округларини тузишда сайлов округларидаги сайловчилар сонининг йўл қўйиладиган энг кўп четга чиқиши, қоида тариқасида, ўн фоиздан ошмаслиги керак.

**5-боб. Сайлов участкаларини тузиш**

24. Сайлов участкалари туманлар ва шаҳарлар ҳокимликларининг тақдимномасига биноан ҳудудий сайлов комиссиялари томонидан беш йил муддатга тузилади. Зарур бўлган ҳолларда, сайлов участкалари туманлар ва шаҳарлар ҳокимликларининг тақдимномасига биноан қайта тузилиши, амалдаги сайлов участкаларининг чегаралари ўзгартирилиши ёки тугатилиши мумкин.

Сайлов участкасини тузиш тўғрисидаги тақдимномада сайлов участкаси чегаралари доирасидаги маҳалла ва кўчалар номлари, уйлар ва кўп қаватли уйларнинг рақамлари, сайловчилар сони ҳамда участка сайлов комиссияси жойлашадиган бинонинг манзили ва кадастр рақами кўрсатилади.

25. Сайлов участкаси маҳалла худуди доирасида тузилади, бунда сайловчилар сони белгиланган нормадан ортиб кетган ҳолатларда шу маҳалла чегарасидан чиқмаган ҳолда икки ёки ундан ортиқ сайлов участкаси ташкил қилиниши мумкин.

26. Сайловчиларга қулайлик яратиш мақсадида сайлов участкалари туманларнинг, шаҳарларнинг, шаҳарлардаги туманларнинг, маҳаллаларнинг чегаралари инобатга олинган ҳолда тузилади. Заруратга қараб, кириш жойлари алоҳида бўлган ҳолда битта бинода иккита участка сайлов комиссияси жойлаштирилиши мумкин.

27. Ўзбекистон Республикасининг чет давлатлардаги дипломатик ва бошқа ваколатхоналари, консуллик муассасалари ҳузурида, ҳарбий қисмларда, санаторийларда, дам олиш уйларида, касалхоналарда ва бошқа стационар даволаш муассасаларида, олис ва бориш қийин бўлган ҳудудлардаги фуқаролар турган жойларда, қамоқда сақлаш ва озодликдан маҳрум этиш жойларида ҳам сайлов участкалари сайловга тайёргарлик кўриш ва уни ўтказиш даврига тузилиши мумкин. Бу сайлов участкалари улар жойлашган ердаги сайлов округларига киради, бундан Ўзбекистон Республикасининг чет давлатлардаги дипломатик ва бошқа ваколатхоналари, консуллик муассасалари ҳузурида тузиладиган сайлов участкалари мустасно.

28. Сайлов участкаларининг чегаралари бошқа сайлов округларининг чегараларини кесиб ўтмаслиги керак.

29. Сайлов участкалари сайловга камида олтмиш кун қолганида, қоида тариқасида, сайловчилар сони камида йигирма нафардан ва кўпи билан уч минг нафардан ошмаган ҳолда тузилади.

30. Ҳарбий қисмларда, Ўзбекистон Республикасининг чет давлатлардаги дипломатик ва бошқа ваколатхоналари, консуллик муассасалари ҳузурида, шунингдек олис ва бориш қийин бўлган ҳудудлардаги фуқаролар турган жойларда, қамоқда сақлаш ва озодликдан маҳрум этиш жойларида сайлов участкалари ана шу муддатда, айрим ҳолларда эса сайловга камида етти кун қолганида тузилади.

31. Зарур ҳолларда хориждаги сайлов участкаларининг сайловчилар рўйхатидаги сайловчилар сони белгиланган миқдордан кам ёки ортиқ бўлиши мумкин.

32. Сайлов участкаларининг сони округлар сонидан кам бўлиши мумкин эмас.

33. Ҳудудий сайлов комиссияси сайлов участкаларининг тартиб рақамини белгилайди ҳамда тегишли участка сайлов комиссиясининг телефон рақамларини, жойлашган ерини ва овоз бериш биносини кўрсатган ҳолда сайловчиларни ҳар бир участканинг чегаралари тўғрисида хабардор этишни ташкил қилади.

Сайлов участкалари тартиб рақамларини белгилашда ҳудуддаги барча сайлов участкалари кетма-кетликда рақамланади. Сайлов участкаларига туманлар ва шаҳарлар кесимида алоҳида тартиб рақамларини белгилашга йўл қўйилмайди. Ҳудудда қўшимча сайлов участкаси тузиладиган бўлса, мазкур сайлов участкаси ҳудуднинг қайси тумани ёки шаҳарида тузилганидан қатъий назар, унга ушбу ҳудудда тузилган сайлов участкаларига берилган сўнгги тартиб рақамидан кейинги тартиб рақами берилади. Сайлов участкаларини қўшиш ва тугатиш оқибатида тартиб рақамларини ўзгартириш Марказий сайлов комиссияси билан келишилган ҳолда амалга оширилади.

34. Сайлов участкалари Қонунчилик палатаси депутатлари ва маҳаллий Кенгашлар депутатлари сайловлари учун ягона ҳисобланади.

**6-боб. Ўзбекистон Республикасининг чет давлатлардаги дипломатик ва бошқа ваколатхоналари ҳузурида сайлов участкаларини тузиш**

35. Қонунчилик палатаси депутатлигига сиёсий партиялар томонидан кўрсатилган номзодлар рўйхати асосида Қонунчилик палатаси депутатларининг ягона сайлов округи бўйича сайловини ўтказиш учун Ўзбекистон Республикаси Ташқи ишлар вазирлигининг тақдимномасига биноан Марказий сайлов комиссияси томонидан Ўзбекистон Республикасининг чет давлатлардаги дипломатик ва бошқа ваколатхоналари, консуллик муассасалари (бундан буён матнда дипломатик ваколатхона дебюритилади) ҳузурида сайлов участкалари (бундан буён матнда хориждаги сайлов участкаси деб юритилади) тузилиши мумкин.

36. Ўзбекистон Республикасидан ташқарида тузиладиган сайлов участкаларини тегишли ҳудудга бириктириш тўғрисидаги масала Марказий сайлов комиссияси томонидан ҳал этилади.

37. Ўзбекистон Республикаси Ташқи ишлар вазирлиги хориждаги сайлов участкасини тузиш тўғрисида тақдимномани Марказий сайлов комиссиясига сайловга камида олтмиш беш кун қолганида, айрим ҳолларда эса сайловга камида ўн кун қолгунига қадар киритади.

38. Хориждаги сайлов участкасини тузиш тўғрисида тақдимнома сайловга камида ўн кун қолгунига қадар киритилган тақдирда ушбу тақдимнома билан бир вақтда тегишли ҳудудий сайлов комиссиясига дипломатик ваколатхоналар ҳузуридаги участка сайлов комиссияси (бундан буён матнда хориждаги участка сайлов комиссияси деб юритилади) аъзолигига номзодлар ҳам тавсия этилади.

39. Дипломатик ваколатхоналар томонидан хориждаги сайлов участкалари тўғрисидаги маълумотлар маҳаллий шароитлардан келиб чиққан ҳолда жамоатчиликка эълон қилиб борилади.

Ушбу маълумотларда қуйидагилар акс этган бўлиши лозим:

хориждаги сайлов участкасининг тартиб рақами;

хориждаги сайлов участкаси жойлашган манзил;

хориждаги участка сайлов комиссияси телефон рақами.

Ушбу маълумотлар Марказий сайлов комиссияси ва дипломатик ваколатхоналарнинг расмий веб-сайтлари ҳамда ижтимоий тармоқлардаги саҳифаларида жойлаштирилади.

40. Хориждаги сайлов участкаларида бир мандатли сайлов округлари бўйича Қонунчилик палатаси депутатлигига, халқ депутатлари вилоят, туман ва шаҳар Кенгашлари депутатлигига бўлиб ўтадиган сайловлар бўйича овоз бериш ташкил этилмайди.

**7-боб. Қамоқда сақлаш ва озодликдан маҳрум этиш жойларида сайлов участкаларини тузиш**

41. Қамоқда сақлаш ва озодликдан маҳрум этиш жойларида сайлов участкалари ушбу муассасалар бошлиқларининг тақдимномасига биноан ҳудудий сайлов комиссиялари томонидан тузилади. Бу сайлов участкалари улар жойлашган ҳудуддаги сайлов округларига киради.

42. Қамоқда сақлаш ва озодликдан маҳрум этиш жойларида сайлов участкалари сайловга камида олтмиш кун қолганида, айрим ҳолларда эса сайловга камида етти кун қолганида тузилади.